Industria e automobilëve, çështje e rendësishme për votuesit në Miçigan
Në prag të zgjedhjeve paraprake republikane në kryeqendrën e industrisë amerikane të makinave
Industria amerikane e automjeteve po e merr veten nga rënia. Kompanitë Ford, General Motors dhe Chrysler po njoftojnë tani për fitime të mëdha. Gjendja e auto-industrisë dhe huatë që qeveria u dha disa prej kompanive të automjeteve, janë tema kryesore për votuesit në zgjedhjet paraprake republikane të Michiganit si dhe në ato presidenciale të nëntorit. Në panairet e makinave në mbarë vendin, tani mbizotëron tema se kompanitë e Detroitit e kanë marrë veten duke u bërë më konkurrente se kurrë. Ligjvënësi demokrat John Dingle nga Detroiti, thotë se ndërhyrja e qeverisë shpëtoi shumë vende pune. Këtë do të dëshironte zoti Dingle që presidenti Obama të promovonte në fushatën e tij për rizgjedhje. Ish guvernatori i shtetit Masachusetts, Mitt Romney dhe kandidatë të tjerë presidencialë republikanë i kanë kritikuar huatë miliarda dollarëshe që qeveria i dha auto-industrisë. Romney është i biri i një ish guvernatori të Michiganit dhe ekzekutiv në auto-industri. Profesori i ekonomisë në Universitetin e Michiganit Bruce Pietrykowski thotë se qëndrimi i Romnit kundër këtyre huave nuk do t’i sjellë atij mbështetje. Guvernatori republikan i Michiganit Rick Snyder është i vetëdijëshëm për këtë. Presidenti i sindikatave të auto-industrisë George McGregor e mbështet ndihmën dhe dëshiron që gjatë fushatës presidenti Obama të flasë më shumë për huatë. Mirëpo çështja e huave për auto-industrinë aktualisht po ndikon në zgjedhjet paraprake republikane të Michiganit. Anketat tregojnë se Mitt Romney është prapa ish senatorit Rick Santorum në prag të zgjedhje republikane të këtij shteti që zhvillohen më 28 shkurt.